Solberg anklager Støre for å svikte de svakeste
GJERSTAD (VG) Høyre-leder Erna Solberg anklager Støre-regjeringen for løftebrudd. – De svikter rusavhengige og folk med psykiatriske lidelser, sier hun. Mariann (28) er rusavhengig og mister om en måned sin behandlingsplass ved Vitalis Helse, som nedlegger driften 1. september fordi det private tilbudet mister støtte fra Staten. Hun roper om hjelp. – Får jeg ikke behandling på en ny plass, havner på kjøret, med rus og ut av inn av psykiatrien. Det er fullstendig uforståelig at et så fantastisk tilbud må legge ned, sier hun. Stridens kjerne er denne: Støre-regjeringen avviklet ordningen med fritt behandlingsvalg i fjor. Det har ført til at nesten hundre ansatte hos den private aktøren Vitalis i Kragerø – hvor Mariann har plass – og Gjerstad er sagt opp og mister jobbene sine 1. september. – Fortvilet Pasienter som ikke er ferdigbehandlet innen den tid risikerer å havne i behandlingskø for offentlig plass. For enkelte er ventetid estimert til flere måneder. – Mange av våre pasienter vil stå uten behandlingstilbud fra 1. september. Det er en fortvilet situasjon fordi de trenger behandling og hjelp, sier leder Hanna Olaussen ved Holmen Gård i Gjerstad kommune i Agder, hvor selskapet Vitalis Helse driver en rus- og psykiatri-institusjon på gården. VG besøkte gården i februar. Da var det ikke bestemt når tilbudet skulle nedlegges. – Vi hadde ved full kapasitet 46 pasienter til behandling på gården. Nå er vi nede i 14 på grunn av regjeringens vedtak om å stanse fritt behandlingsvalg fra 1. januar 2024. Vi kan dessverre ikke drive lenger enn til 1. september på grunn av fallet i pasienter, sier Olaussen. – Uten tilbud Hun sier mange av dem som har sluttet, ikke lenger har noen tilbud. – Og av de 14 som er igjen på gården, er det bare en som er i en søknadsprosess for å få nytt tilbud. De andre vil stå uten behandlingstilbud.   Vitalis har sendt bekymringsmelding til Stortinget og alle partiene. – Vi ønsket å formidle konsekvensene av å fjerne fritt behandlingsvalg. Det får konsekvenser når Agder får redusert antallet behandlingsplasser innen for rus og psykiatri med 60 prosent. Det er også alvorlig fordi mange pasienter er for syke til å vente på behandling, sier Olaussen. – Løftebrudd Erna Solberg er på fire dagers valgkampturné på Østlandet og ned til Kristiansand og tilbake. – Regjeringen har ikke erstattet plassene som nå forsvinner i det private med tilsvarende tilbud i det offentlige, slik de lovet, sier Solberg. Hun viser blant annet til hva statsminister Jonas Gahr Støre sa fra Stortingets talerstol 26. oktober i fjor: «Jeg kan forsikre at de som er i behandling ved de stedene som er omfattet av denne ordningen, skal få fullført behandlingen». – Ved å fjerne fritt behandlingsvalg mister mange gode tilbud. Løftene fra regjeringen om at pasientene ikke skal få brudd i behandlingsløpet sitt, er brutt, fordi mange ender på ventelister. Det mener jeg er et løftebrudd, i forhold til hva de sa, sier Solberg. Løfte Hun gir et løfte. – Kommer vi til makten etter stortingsvalget i 2025 skal vi ha tilbake fritt behandlingsvalg i en eller annen form. Vi trenger disse tilbudene, som er et godt supplement til de offentlige tilbudene, som ofte er klinikkbasert. Solberg legger til:  – Det er de aller svakeste i vårt samfunn som blir taperne når fritt behandlingsvalg nå avvikles; rusavhengige og folk med psykiske utfordringer. Dette er grupper som har opptil 20 års kortere levetid enn gjennomsnittet. – Risikerer man at folk dør som følge av avviklingen? – Ja, man risikerer alltid at folk dør i behandlingskøer. Regjeringen må ta ansvar for at tilbudet svekkes for de svakeste gruppene. – Tankekors Vitalis har undersøkt mulighetene for å drive videre helprivat uten avtale med det offentlige. – En del pasienter ønsker å betale selv, men det er et usikkert marked og vi har kommet til at vi ikke kan forsvare å gå den veien, sier Olaussen. Solberg sier det kan være at andre kan velge å satse på privat betaling. – Det burde være et tankekors at Støre-regjeringen kan bidra til at det er dem med penger som kan få slike tilbud innenfor denne delen av helsetjenesten. Avviser Helse- og omsorgsminister Ingvild Kjerkol (Ap) svarer på kritikken på vegne av regjeringen. Hun forsikrer at pasienter med behov for hjelp skal få hjelp. – Ja, og vi er i full gang med å styrke helsetilbudet til rusavhengige og psykisk syke, men også ved å styrke sykehusenes økonomi og å løse fastlegekrisen. Det Erna glemmer å si er at Bent Høies egen evaluering viser at Høyres godkjenningsordning i liten grad har fått ned ventetidene eller gjort helsetjenesten mer effektiv. Kjerkol legger til at ordningen samtidig har bidratt til å svekke de offentlige sykehusene med 500 millioner i 2021 og 600 millioner i fjor. – Private behandlere kan fortsatt gi pasientene våre behandling betalt av det offentlige gjennom anbud og langsiktige avtaler. Dessverre så vi også noen grelle enkelteksempler på at Høyres godkjenningsordning ikke ga god nok kontroll med det faglige innholdet og ivaretagelsen av pasientene. I ett tilfelle valgte virksomheten for eksempel å legge ned sin aktivitet. Derfor avvikles også ordningen, sier Kjerkol. Her kan du lese flere kommentarer fra helse- og omsorgsministeren: Hundegård På Holmen gård kan pasientene ha med seg hunden sin. – Det er en del av behandlingsopplegget og alle pasientene har med seg hund. Vi er en av få institusjoner i landet som kan tilby det, sier Olaussen. Hun sier nærhet til dyr kan være effektiv behandling for pasienter som trenger hjelp til å sette grenser, mestre angst og behandle dype traumer. De har også alpakkaer, som en del av behandlingstilbudet. Bipolar Olausen sier at mange er i Marianns situasjon. 28-åringen har søkt, men ikke fått ny plass. – Vitalis har gitt meg tid og veldig god oppfølging. Jeg har vært til behandling i åtte måneder, sier Mariann. I tillegg til rusutfordringer sliter hun med bipolar-lidelse.  – Jeg har vært ut og inn av psykiatrien i ti år. Det er første gang jeg har opplevd at de ser hele meg. Jeg føler de har reddet meg. Jeg vet ikke om jeg hadde vært her hvis jeg ikke hadde fått dette tilbudet fra Vitalis. – Det er jeg ikke klar for Mariann skulle vært til behandling i 12 måneder, til desember, men nå blir det 1. september i stedet.  – Jeg vet ikke hvor jeg skal og har ingen plass klar. Det jobber med forskjellige steder, men det er ikke plass før om mange måneder.  Hun sier at noe unikt blir borte.  – For første gang har en behandlingsinstitusjon sette hele meg. Distriktspsykiatrisk senter (DPS) og poliklinikker har aldri funket for meg. Å møte en terapeut annenhver uke og mellom der stå i rusfrihet alene, det er jeg ikke klar for.  Et lite lokalt lyspunkt ble kjent onsdag. Helse Sør-Øst offentliggjorde at de har inngått avtale med Blåkors Loland om 30 nye plasser.
Høyre-leder Erna Solberg anklager Støre-regjeringen for løftebrudd. Hun hevder at regjeringen svikter rusavhengige og personer med psykiatriske lidelser: Regjeringen avviklet ordningen med fritt behandlingsvalg i 2021, hvor private aktører får statlig støtte for å drive institusjoner. Dette har ført til at nær 100 ansatte hos den private helseaktøren Vitalis i Agder mister jobbene sine 1. september. Pasienter som ikke er ferdigbehandlet innen da, risikerer å havne i offentlig behandlingskø. Solberg hevder at regjeringen ikke har erstattet de private plassene med tilsvarende offentlig tilbud. Hun lover å innføre fritt behandlingsvalg i en eller annen form dersom Høyre kommer til makten etter stortingsvalget i 2025. Helse- og omsorgsminister Ingvild Kjerkol (Ap) svarer på kritikken og avviser løftebrudd.